O nombre popular que s'emplega ta designar istas plantas varía quantiosament en pendendo d'os puntos cheograficos en os que se rechistra, u dica con as familias u presonas individuals que el digan, pasando que á sobén una mesma presona gosa emplegar una, dos u dica tres variants d'a parola sin sisquiera pensar-ie. Quasi todas as variants pareix que derivan d'una forma refirmada en a estructura punchuda y arronchada d'as matas d'istes vechetals, talment dimanando de formas relacionadas con o «erinzón» (d'o latín «erinaceus») u «erizón» (d'o latín «ericĭus»). En conexión con tot isto, as formas más arcaicas podrían estar as que tienen a forma «erinzón», d'as que dimpués s'habrían dido formando ixas altras, como «brinzón» (documentada en a val de Vió, en a val de Broto, en a val de Tella y que tamién s'emplega en Puértolas, en Sobrarbe) y dende ista «abrinzón», con ganancia d'una A popular, que s'ha puesto documentar en a val de Chistau. A forma «abrizón», que pierde a N, s'ha documentau tamién en a val de Chistau.